Protokoll fra styremøte i Tromsø Håndballklubb

Dato: 30.03.2025
Tid: 19:00–21:30
Sted: Nansens plass, 9008 Tromsø

Til stede:
Øyvind Sørensen
Hans-Olav Holtermann Eriksen (referent)
Cathrin Holmboe
Ellen Maria Jensen
Hårek Ryeng
Rita Bjerkaas
Stine Myrvoll
Trond Sagerup

Sak 01/25 – Konstituering av styret 
Styret konstitueres med følgende roller:
· Øyvind Sørensen, styreleder
· Hans-Olav Holtermann Eriksen, nestleder og ansvarlig for marked
· Trond Sagerup, styremedlem og ansvarlig for økonomi
· Cathrin Holmboe, styremedlem
· Hårek Ryeng, styremedlem
· Rita Bjerkaas, styremedlem
· Stine Myrvoll, varamedlem
· Ellen Maria Jensen, varamedlem

Vedtak: Styret konstitueres i henhold til årsmøtets innstilling.

Sak 02/25 – Introduksjon og arbeidsform Styret opprettholder en målsetting om at møtene gjennomføres innenfor en tidsramme på to timer. For å sikre mer effektiv saksbehandling skal arbeidsgrupper i større grad benyttes til forberedelse og utarbeidelse av saksgrunnlag før behandling i styret.
Styremøtene skal som hovedregel avholdes fysisk. Digitale møter via Teams benyttes kun unntaksvis og ved behov for arbeidsmøter. Varamedlemmer deltar fast i ordinære styremøter.
Frem mot september 2025 vil møtene gjennomføres med høyere frekvens (møter i april, mai, juni, august og september). Behovet for videre møtestruktur vurderes i august. Følgende saker er identifisert som prioriterte i denne perioden:
1. Påmelding av lag til seriespill innen fristen 01.05.2025
2. Ansettelse av trenere for 16-årskullet og eldre, herunder avklaring av honorering
Det er nedsatt et sportslig utvalg bestående av Barbro Johansen, Tone Prøsch-Bilden, Dag Terje Ytregård og Kjell Johnny Lekang (J2013 og parahåndball). Det foreligger et foreløpig utkast til sportsplan som nå er klar for videre bearbeiding.
Oppdatering av klubbens nettside er igangsatt. Hans-Olav Eriksen tar initiativ overfor Simen Fangel, med mål om å benytte plattform knyttet til Spond. Bjørn Tore Lysnes bistår i prosessen.

Vedtak: Informasjonen tas til etterretning. Foreslått struktur og arbeidsform godkjennes.

Sak 03/25 – Saksbehandling og informasjon 
Alle henvendelser til styret skal rettes skriftlig til klubbens offisielle styreadresse per e-post, slik at saksbehandling kan foregå i henhold til formelle rutiner. Dersom styremedlemmer mottar muntlige eller uformelle henvendelser, skal disse henvises til skriftlig innsending via e-post.

Hans-Olav Eriksen har ansvar for å publisere varsel om kommende styremøter i Spond, og for å informere om muligheten til å melde inn saker minimum 10 dager før møtedato. Facebook kan benyttes til å vise videre til informasjon publisert i Spond.

Protokoller utarbeides under selve møtet, godkjennes innen fire dager og publiseres deretter i Spond, med henvisning via klubbens Facebook-side. Dokumentene arkiveres i SharePoint. Når protokoll er endelig godkjent, legges den ut i klubbens felles dokumentarkiv.

Protokoller skal være utformet slik at de egner seg for publisering på felles plattformer. Det vises til at diskusjoner og vurderinger gjennomføres i møtet, og at eventuelle utdypende notater utarbeides separat. Disse notatene arkiveres ved behov, og protokollen skal gjenspeile fattet vedtak. Etter at vedtak er truffet, forventes det at alle styremedlemmer forholder seg lojalt til beslutningene, uavhengig av tidligere synspunkter.

Saker meldes inn senest 10 dager før møtet. Innkalling med saksliste og relevante vedlegg sendes ut til styret senest 7 dager før møtet. Nestleder er ansvarlig for utarbeidelse og utsending av saksliste.
Styremedlemmer har tilgang til SharePoint. Styreleder er ansvarlig for å sikre at alle har nødvendige rettigheter i Office365 og tilgang til relevante dokumenter i klubbens system.

Vedtak: Informasjonen tas til etterretning.

Sak 04/25 – Presentasjon av styrets medlemmer 
Styrets medlemmer presenterte sin bakgrunn og rolle i klubben:
· Øyvind Sørensen: Engasjert i lagene J2014, J2011 og J2008. Trener for J2014, foreldrekontakt på J2008 og foresatt til spiller på J2011 Har trener 1-kompetanse, og er påmeldt trener 2-kurs. Medlem av styret siden 2018, styreleder siden 2022.
· Trond Sagerup: Trener for J2012 og foresatt til spiller på J2011. Har hovedansvar for økonomi/kassererfunksjon i styret.
· Rita Bjerkaas: Ny i styresammenheng. Engasjert på damelaget og J2013. Hadde ansvar for overnatting under Nyttårsturneringen 2025.
· Hårek Ryeng: Forelder på G2016. Har tidligere vært trener for G2008, G2009 og G2010 gjennom tre sesonger.
· Hans-Olav Holtermann Eriksen: Har ansvar for marked i styret. Engasjert i lagene J2012, J2009 og G2007.
· Cathrin Holmboe: Trener for J2018, som hun også har foresatt i. Har selv spilt i THK frem til 16-årsalder, og videre i Fram (Trondheim) og TSI.
· Ellen Maria Jensen (vara): Engasjert i herrelaget. Har vært styremedlem over flere år og dommerkontakt i fem år. Har spilt håndball for TIL, TUIL og Bravo. Medlem av valgkomiteen for 2025/26.
· Stine Myrvoll (vara): Foresatt i J2010. Har selv spilt i TIL og kommer fra en aktiv håndballfamilie. Har tidligere vært engasjert i arrangementsarbeid.

Vedtak: Informasjonen tas til etterretning.


Sak 05/25 – Håndballskole 
Det arbeides med å gjennomføre en håndballskole i samarbeid med Byåsen Elite (damelaget), som skal finne sted i Tromsøhallen fra fredag 9. til søndag 11. mai 2025. Totalt planlegges seks treningsøkter fordelt på helgen.
Målgruppen er både jenter og gutter i alderen 12 til 16 år. Deltakerne vil få posisjonsspesifikk trening, inkludert egne økter for keepere og kantspillere. Klubbens trenere vil også involveres i gjennomføringen. Deltakeravgiften er satt til NOK 1 000.
I tillegg vurderes et parallelt aktivitetstilbud for spillere i alderen 8 til 12 år, der seniorspillere vil være sentrale bidragsytere. Det legges opp til å invitere lag fra Bravo, KSK og eventuelt andre regionale klubber.
Arrangementet ses i sammenheng med søknad om støtte fra Samfunnsløftet. Det er søkt om inntil NOK 185 000 årlig over tre år, med en fordeling der omtrent halvparten knyttes til et trenerløft og halvparten til dommerutvikling.
Det gjenstår en avklaring knyttet til profilering av arrangementet med Rema 1000, i lys av at Coop er klubbens hovedsponsor. Hans-Olav Eriksen har tatt kontakt med Coop for avklaring.

Vedtak: Styret stiller seg positiv til initiativet. Det etableres en arbeidsgruppe, og det skal til neste møte gjennomføres en opptelling av spillere i THK samt avklares hvor mange eksterne klubber som kan inviteres utover Bravo, THK og KSK.

Sak 06/25 – Økonomi 
Kort orientert om status økonomi:
1. Dugnad senior våren – behov for å utpeke en ansvarlig.
2. Treningsavgift – avklare hvem som sender ut informasjon og krav.
3. Sport (som påvirker økonomien): 
	a. Avklare hvem som sikrer trenerkontrakter for sesongen 2025/26 
	b. Påmelding til serier – sikre riktig fordeling: i. Nok spillere til å stille lag ii. Ressursbruk som oppleves rettferdig
4. Oppstart av nye lag for sesongen 2025/26 – behov for å avklare ansvarlige personer
5. Solidaritetsfondet – avklare hvem i det nye styret som har eierskap/ansvar

Vedtak: Informasjonen tas til orientering. Utfyllende informasjon i vedlegg 1 – Notat Sak 06/25

Neste styremøte:
Dato: Mandag 07.04.2025
Tid: 19:30–21:30
Sted: Fylkeshuset/Vegvesenet, inngang fra Mellomveien 40
Foreløpige saker til neste møte:
· Status på trenere og prosess for ansettelser og oppfølging sesongen 2025/26
· Påmelding til spill sesongen 2025/26
· Struktur for turneringsdeltakelse, herunder vurdering etter hendelser knyttet til J2008 og J2009
· Samarbeidsstruktur med NTG og Tromsdalen videregående skole, særlig knyttet til vårens søknadsprosess om skoleplass
· Status nettside, ansvar for sosiale medier og generelt markedsarbeid
· Ambisjoner for THK – initiativ fremmet av Øyvind Bakkeby Moe
· Økonomisk status, herunder konkret vurdering av treningsavgift

Protokollen er godkjent og signert av styreleder og nestleder.
